DA Den Europæiske Unions Tidende C 91/15

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 91/11)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»CAFÉ DE VALDESIA«

EU-nr.: DO-PDO-0005-01197 — 30.1.2014

BOB ( X ) BGB ( )

1. Betegnelse

»Café de Valdesia«

2. Medlemsstat eller tredjeland

Den Dominikanske Republik

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Café de Valdesia« er fremstillet af frugten fra kaffetræet (Coffea arabica L.) af sorterne typica og caturra, som dyrkes i skyggen, og stammer fra det geografisk afgrænsede område, der omfatter de primære kaffeproducerende områder i de dominikanske provinser Ocoa, Peravia og San Cristóbal. »Café de Valdesia« opfylder de specifikke krav, der angives nedenfor.

»Café de Valdesia« må markedsføres som grøn kaffe (også kaldet rå kaffe), ristede kaffebønner og malet, ristet kaffe.

Den rå kaffe karakteriseres fysisk ved en bønnestørrelse, hvor mindst 75 % af bønnernes vægt ligger over netstørrelse 17, og ikke mere end 5 % ligger under netstørrelse 16. Kaffen skal være 100 % nyhøstet og bevare den karakteristiske ensartede, grågrønne farve. Den åbenbare massefylde skal være lig eller større end 675 g/l (gram pr. liter), og fugtighedsniveauet skal ligge mellem 10,0 % og 11,5 %. Det bør også understreges, at fremstillingen af produktet ikke må frembringe mere end 22 defekter pr. stikprøve a 350 g og ikke mere end 1 primærdefekt.

Hvad angår smagen, har den rå kaffe ved prøvesmagning medium fylde, mild syrlighed og en sød smag. Kaffen er velafbalanceret og har ingen negative indtryk eller fremmede smage fra første nip til eftersmagen (rund smag), og den kan til tider have særlige kendetegn, såsom en aroma af nødder eller chokolade.

Fysisk-kemisk karakteriseres de ristede kaffebønner ved at have en stor bønnestørrelse, en særlig kemisk sammensætning og en ristningsgrad, der altid ligger inden for kategorierne »Café Oscuro« (Espresso, European eller High) — maksimum — og »Café Medio« (Medium High, American eller City) — minimum — og derfor svarer til »Oscuro« [mørk], »Medio Oscuro« [medium mørk] eller »Medio« [medium].

Fysisk-kemisk karakteriseres den malede, ristede kaffe ikke blot ved den særlige kemiske sammensætning og ristningsgrad, som beskrevet ovenfor om de ristede kaffebønner, men også ved en kontrolleret bønnestørrelse, idet kaffens maling skal svare til en af følgende tre kategorier: »Gruesa« [grov], »Media« [medium] eller »Fina« [fin].

Hvad angår de organoleptiske egenskaber, afhænger de ristede kaffebønners og den malede, ristede kaffes smag i koppen ved prøvesmagning af ristningsgraden og den heraf følgende kemiske sammensætning, som uddybes herunder:

i) medium ristning: a) gennemsnitlig kemisk sammensætning: koffein 1,34 %; olier 12,9 %; sukkerindhold i alt 3,1 % og chlorogensyrer 3,98 % b) organoleptiske egenskabe: rund smag, medium fylde, mild syrlighed, sød smag, velafbalanceret og til tider med aromatiske noter af nødder eller chokolade

ii) medium mørk ristning: a) gennemsnitlig kemisk sammensætning: koffein 1,43 %; olier 13,8 %; sukkerindhold i alt 3,9 % og chlorogensyrer 3,03 % b) organoleptiske egenskaber: rund smag, medium til kraftig fylde, let til medium syrlighed, sød smag, med ristet eftersmag og til tider aromatiske noter af chokolade

iii) mørk ristning: a) gennemsnitlig kemisk sammensætning: koffein 1,12 %; olier 15,7 %; sukkerarter i alt 2,8 % og chlorogensyrer 1,95 % b) organoleptiske egenskaber: rund smag, kraftig fylde, let syrlighed, krydret smag, med lang eftersmag og til tider aromatiske noter af bitter chokolade.

3.3. Råvarer (kun for forarbejdede produkter)

Råvaren til partierne af rå kaffe er kaffebær, dvs. frugten fra kaffetræet (Coffea arabica L.) af sorterne typica og caturra, som dyrkes i skyggen på ejendomme, der er registreret som brugere ved kontrolorganet (Consejo Regulador) og certificeringsorganet, og som ligger placeret i det afgrænsede område mellem 600 og 1 300 meter over havets overflade. Råvaren høstes, når modningen er på sit højeste, for at undgå mere end 2 % grønne bønner og forarbejdes herefter med vådbehandling i våde og tørre faser.

Råvaren til partierne af ristet kaffe (bønner eller malet kaffe) er rå kaffe, som certificeres, inden den ristes og males, således at den opfylder alle fysiske og sansemæssige krav, som stilles til rå kaffe. Den certificerede rå kaffe, som er råvaren til ristede kaffebønner og malet kaffe, bearbejdes i en kontrolleret proces, som omfatter ristning, maling, emballering, mærkning og pakning under specifikke krav rettet mod at bevare det certificerede produkts fysiske og sansemæssige beskaffenhed.

3.4. Specifikke etaper af produktionen, som skal finde sted i det afgrænsede geografiske område

Alle faser i produktionen af »Café de Valdesia« skal finde sted inden for det geografisk afgrænsede område, hvor der findes velegnede jordbunds- og klimaforhold, og der er en tradition for kaffeproduktion, som er i overensstemmelse med de accepterede metoder og fremgangsmåder. Følgelig skal både produktionen af kaffebær, forarbejdningen af kaffebær til rå kaffe og bearbejdningen af rå kaffe til ristede kaffebønner eller malet, ristet kaffe finde sted inden for det definerede geografiske område.

I en overgangsperiode på 4 år fra »Café de Valdesia DOP« er blevet opført i registret over beskyttede oprindelsesbetegnelser og beskyttede geografiske betegnelser, tillades dyrkning af andre sorter kaffetræer (end typica og caturra) på de registrerede ejendomme, så længe disse sorter er af arten arábiga og ikke overstiger 10 %.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen og pakningen af produktet skal ske i overensstemmelse med følgende krav, som varierer afhængig af den kaffetype, der er tale om. Under alle omstændigheder bør det nævnes, at det ikke er obligatorisk at emballere og pakke produktet inden for det afgrænsede geografiske område.

Rå kaffe og ristede kaffebønner emballeres i sække fremstillet af yute, sisal, plantefibre eller andre velegnede materialer af god kvalitet, som er fri for skadedyr og lugte. Når der er tale om ristede kaffebønner, beskyttes produktet desuden i sækken med et inert, ufarligt, isolerende materiale, som udgør en passende beskyttelse mod ydre påvirkninger for at bevare produktets organoleptiske beskaffenhed. Når der er tale om rå kaffe og ristede kaffebønner til eksport, kan produktet også pakkes i kasser af træ eller materialer afledt heraf med metalbeslag.

Når der er tale om ristet, malet kaffe, skal produktet vakuumpakkes eller emballeres i beholdere med afgasningsventil. Hvis beholderen ikke har sådan en ventil, afgasses produktet, inden det emballeres. I alle tilfælde emballeres produktet i lukkede systemer, der forhindrer kontakt med fugt og ilt, såsom emballager af uigennemsigtige, modstandsdygtige og ufarlige materialer, der udgør en passende beskyttelse mod ydre påvirkninger, således at produktets kvalitet bevares i mindst 6 måneder. Produktet pakkes i holdbar og ufarlig indpakning, som sikrer en passende præservering.

3.6. Særlige regler for mærkning af det produkt, som betegnelsen henviser til

Sækkene med rå kaffe og ristede kaffebønner mærkes på følgende måde: »PRODUCTO DE LA REPUBLICA DOMINCANA«; TYPE: CAFÉ DE VALDESIA DOP; Parti: —; EKSPORTØR: (OG ENHVER ANDEN SÆRLIG BETEGNELSE ANVENDT AF EKSPORTØRERNE FOR DENNE TYPE KAFFE); IOC-KODE: —; CAFÉ DE VALDESIA-KVALITETSCERTIFICERINGSLOGO

Emballagerne med malet, ristet kaffe mærkes med en etikette, som blandt andet angiver følgende oplysninger: betegnelsen »Café de Valdesia DOP«, ristningsgrad (i henhold til følgende kategorier: »Café Oscuro« [mørk], »Café Medio Oscuro« [medium mørk] og »Café Medio« [medium]) og malingsgrad (i henhold til følgende kategorier: »Molienda Gruesa« [grovmalet], »Molienda Medium« [medium malet] og »Molienda Fina« [fintmalet]). Café de Valdesia-logoet placeres på et synligt sted på forsiden af etiketten.

Emballager med malet, ristet kaffe mærkes tillige med et trykt og i forvejen nummeret garantistempel. Café de Valdesia-logoet på spansk viser følgende:

4. Kort angivelse af det geografiske områdes afgrænsning

Det afgrænsede geografiske område ligger inden for de aktuelle politisk-administrative områder i de dominikanske provinser San Cristóbal, Peruvia og Ocoa. Det beskyttede område består af flere kommuner, som opremses herefter. I San Cristóbal-provinsen San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque og Los Cacaos. I Peravia-provinsen Baní og Nizao. Og i Ocoa-provinsen San José de Ocoa, Sabana Larga og Rancho Arriba. Området dækker i alt 288 148,45 ha.

Det kaffebærproducerende område ligger inden for 600 og 1 300 meter over havets overflade i det afgrænsede geografiske område i den sydlige del af Cordillera Central, hvor de højest liggende områder på alle øerne i Det Caribiske Hav findes. Nærmere bestemt består produktionsområdet af følgende kommuner: Villa Altagracia, Cambita Garabitos, Los Cacaos, Baní, San José de Ocoa, Sabana Larga og Rancho Arriba. Området dækker i alt 125 066,98 ha.

5. Tilknytning til det geografiske område

5.1. Det geografiske områdes egenart

Området, hvor kaffebærrene til »Cafe de Valdesia« produceres, har nogle særlige forhold, som gør det unikt til dyrkning af kaffebær. Forholdene er en kombination af følgende faktorer:

i) Jordbundskemi: overvejende sure og sure magnesiumholdige jordbunde med en middel kationbytningskapacitet og pH-værdier mellem 4,9 og 6,8 med et gennemsnit på 5,7, hvilket er et interval, som adskiller sig fra jordbundene i de tilstødende regioner, og er optimalt til dyrkning af kaffetræer.

ii) Jordbundsfysik: jordbundene har en gennemsnitlig struktur, der består af 55 % sand, 26 % ler og 18 % lermuld. Dette betyder, at næringsstofferne opløses i vandet og kan optages af rødderne for herefter at blive transporteret til resten af plantens dele. Med den rette porøsitet og et godt rodnet kan planten udnytte et tilstrækkeligt jordområde for at få vand og næringsstoffer, hvilket fører til en god vækst og en god produktion af kaffebær. Det bør også nævnes, at der i Valdesia-regionen bibeholdes en kaffedyrkning under baldakin, hvis skygge giver et dække af nedfaldent, vissent løv, som sørger for at kaffeplantagen hele tiden får den rette mængde organisk materiale.

iii) Klimatiske og orografiske forhold: dyrkningsområdet har et relativt homogent klima (typisk for våde og meget våde skove), som tydeligt skyldes områdets beliggenhed i et bjergmassiv, højden (mellem 600 og 1 300 meter over havets overflade), en årlig gennemsnitstemperatur på 20,5 °C og en årlig gennemsnitsnedbør på godt 1 500 mm. Til forskel fra andre dominikanske områder med kaffeplantager får Valdesia i gennemsnit de mindste mængder nedbør i landet, skønt området nyder godt af en jævn fordeling af nedbøren ud over året.

Resten af det afgrænsede område er ikke egnet til dyrkning af Café de Valdesia, eftersom det ligger under 600 meters højde og ikke har de ovenfor beskrevne egenskaber. De høje temperaturer, som er ideelle til soltørring, og det flade terræn uden bjergskråninger har dog bidraget til, at de forskellige faser af forarbejdningen af »Café de Valdesia« har vundet frem i området. Således er størstedelen af den tørre forarbejdning, de fleste risterier, handelskontorer og andre kaffeindustrifaciliteter koncentreret i Valdesia-regionen, hvilket også skyldes flere praktiske årsager, såsom den lette adgang til vejnettet og markedspladserne. Resultatet er forankringen af en gammel tradition for forarbejdning af kaffe, som er den eneste af sin slags i landet, og som tydeligt betinger kvaliteten af slutproduktet. Håndteringen efter høsten (forarbejdningen) og bearbejdningen af kaffen foretages ud fra denne know-how og den lokale kaffekultur, som er blevet til i området over tid og videregivet fra generation til generation. Der er tale om følgende arbejdsgange, som medvirker til at bevare produktets kvalitet: manuel høst af kaffebærrene når disse er tilpas modne, vådforarbejdning, soltørring, udvælgelse og klassificering udført med dygtighed og ristning og maling underlagt særlige kvalitetskontroller. Denne kombination af naturlige og menneskelige faktorer, som mødes i dette særlige geografiske miljø, udgør de grundlæggende årsager til de særlige egenskaber ved »Café de Valdesia« i dens forskellige former.

5.2. Produktets egenart

Den rå kaffe har følgende særlige egenskaber. Fysisk karakteriseres den rå kaffe ved sin store bønnestørrelse (mindst 75 % af bønnernes vægt ligger over netstørrelse 17, og ikke mere end 5 % ligger under netstørrelse 16). Hvad angår den særlige kemiske sammensætning, har den rå kaffe bestanddele, som ligger inden for følgende minimums- og maksimumsangivelser: koffein 1,13-1,79 % af den tørre masse og sakkarose 5,77-8,62 % af den tørre masse. Bønnestørrelsen og gennemsnitsindholdet af sakkarose og koffein i Café de Valdesia er større end ved andre af landets kaffetyper, herunder kaffetyper, som dyrkes i tilsvarende højder.

Hvad angår smagen, har den rå kaffe ved prøvesmagning medium fylde, mild syrlighed, en sød smag. Kaffen er velafbalanceret og har en rund smag, den kan til tider have særlige kendetegn, såsom en aroma af nødder eller chokolade.

De ristede kaffebønner karakteriseres fysisk ved samme bønnestørrelse som den rå kaffe, som bruges som råvare.

De ristede kaffebønners og den ristede, malede kaffes gennemsnitlige kemiske sammensætning afhænger af ristningsgraden i henhold til følgende specifikke angivelser:

i) medium ristning: koffein 1,34 % og sukkerindhold i alt 3,1 %.

ii) medium mørk ristning: koffein 1,43 % og sukkerindhold i alt 3,9 %.

iii) mørk ristning: koffein 1,12 %; og sukkerindhold i alt 2,8 %.

Specifikke karakteristika:

i) medium ristning: mild syrlighed, sød smag, velafbalanceret og til tider med aromatiske noter af nødder eller chokolade

ii) medium-mørk ristning: let til medium syrlighed, sød smag, med ristet eftersmag og til tider aromatiske noter af chokolade

iii) mørk ristning: let syrlighed, krydret smag, med lang eftersmag og til tider aromatiske noter af bitter chokolade.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Kombinationen af særlige faktorer i det geografisk afgrænsede område er faktisk det, der giver produktet dets særlige karakteristika, og som gør, at det adskiller sig fra andre dominikanske typer kaffe.

Det første kendetegn, som definerer den rå kaffe, er den enestående, store bønnestørrelse, som er større end ved andre kaffetyper, som dyrkes i landet, herunder også de typer, som dyrkes i tilsvarende højder i Valdesia-regionen. Den store bønnestørrelse skyldes grundlæggende en kombination af temperatur, mængden og fordelingen af nedbør ud over året og pH-værdien i de sure og sure magnesiumholdige jordbunde, som er fremherskende i området, hvor der dyrkes kaffebær. Gennemsnitstemperaturene i produktionsområdet ligger på mellem 16 og 25 °C, hvilket tillader en langsom udvikling af frugten. Til forskel fra andre dominikanske områder med kaffeplantager får Valdesia de mindste gennemsnitsmængder nedbør i landet (en gennemsnitsmængde omkring 1 500 mm om året), skønt området nyder godt af en passende fordeling af nedbøren ud over året i de øjeblikke, hvor dyrkningen har mest brug for nedbør (efter blomstringen og tæt på høsten), hvilket har afgørende indflydelse på udviklingen af planten og — derfor også — af frugten og dens bestanddele.

Ligeledes bør det direkte proportionelle forhold mellem bønnestørrelsen og den organoleptiske kategorisering nævnes (jo større bønnestørrelse, jo bedre organoleptisk bedømmelse), hvilket igen skyldes de klimatiske forhold (temperatur, nedbør og sæsonmæssig karakter) og jordbundens fysisk-kemiske forhold. De sure og sure magnesiumholdige jordbunde giver sammen med en middel kationbytningskapacitet et fysisk-kemisk forhold, hvor molekylerne i de næringsstoffer, kaffetræerne optager, assimileres på en sådan måde, at bærrene fyldes med bestanddele, som giver de kendte karakteristika, når kaffen prøvesmages. Der er en direkte og markant sammenhæng mellem pH-værdien og assimilationsgraden af næringsstofferne fra jordbunden i en intermolekylær, elektrisk interaktion mellem jordbund/næringsstoffer og træet. Herfra stammer den store mængde sakkarose og koffein i Café de Valdesias kemiske sammensætning, som er det, der giver bærrene den sødme og aroma af nødder og chokolade, som kendetegner »Café de Valdesias« organoleptiske profil. Den lokale kaffedyrkningskultur (produktion, forarbejdning og bearbejdning af »Café de Valdesia«) bidrager også til produktets iboende kvalitet.

Sammen med den kemiske sammensætning i disse kaffetyper har ristningsprocessen tydelig indflydelse på det direkte proportionelle forhold mellem den karakteristiske bønnestørrelse og de organoleptiske egenskaber. Faktisk har selve bønnestørrelsen betydning for kaffens særlige smag, da en større overflade bliver udsat for varme under ristningsprocessen. Det er nemlig sådan, at når bønnerne er større og mere homogene, har de en større overflade, som udsættes for varme, og der er færre overristede bønner pr. parti. Dette giver en mere jævn pyrolyse af de kemiske bestanddele og sikrer en mere ensartet brygning. Endelig har kaffens ristningsgrad betydning for det bearbejdede produkts fysiske, kemiske og smagsmæssige kendetegn og kræver den snilde og bearbejdningsteknik, som kafferisterne i det geografisk afgrænsede område mestrer.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) EUT L 343 af 14.12.2012, s. 1.